韩元吉
七夕与孟婿约汤朝美率徐行中游鹤山
城市竞时节，幽寻固难同。
旧闻鹤山奇，欲往岁屡穷。
兹辰尚残暑，夙驾乘西风。
楚俗候飞鹊，阶庭闹儿兰。
谁能事针缕，觅巧瓜果中。
起携东床友，况得下榻翁。
青蒲有杰客，放怀适相从。
一招云中仙，无呼潭底龙。
翠壁耸崷崒，龟鱼澹游空。
泉源几万斛，石窦藏丰隆。
久知神物交，解致零雨蒙。
我田甚无多，便思年谷丰。
公才正类此，时至会有庸。
竹间小招提，閴静无鼓钟。
枕石潄甘井，荔丹启筠笼。
若据两石羊，摩挲古狄铜。
高谈劚霏屑，壮气吹长虹。
可无樽酒绿，遂使老颊红。
醉语或不省，啸歌亦舂容。
归欤兴难尽，月明照风松。